
[bookmark: TextBodyBegin]Európsky parlament,
–	so zreteľom na Dohovor OSN o právach dieťaťa,
–	so zreteľom na rezolúciu Valného zhromaždenia Organizácie Spojených národov č. 79/188 o predchádzaní a boji proti násiliu páchanému na deťoch organizovanými zločineckými skupinami a teroristickými skupinami v oblasti prevencie kriminality a trestného súdnictva,
–	so zreteľom na rezolúciu Hospodárskej a sociálnej rady Organizácie Spojených národov č. 2024/12 o zaobchádzaní s deťmi spojenými s teroristickými skupinami, vrátane detí, ktoré sú týmito skupinami verbované a vykorisťované,
–	so zreteľom na oznámenie Komisie z 1. apríla 2025 s názvom ProtectEU: európska stratégia vnútornej bezpečnosti (COM(2025)0148),
–	so zreteľom na správu Europolu s názvom Hodnotenie hrozieb závažnej a organizovanej trestnej činnosti v Európskej únii 2025 (EU SOCTA),
–	so zreteľom na pripravovaný akčný plán EÚ na ochranu detí pred trestnou činnosťou,
–	so zreteľom na projekt EÚ a Úradu Organizácie Spojených národov pre drogy a kriminalitu (UNODC) s názvom STRIVE Juvenile a na závery z jeho hodnotenia,
[bookmark: _Hlk231207339]–	so zreteľom na nariadenie Európskeho parlamentu a Rady (EÚ) 2022/2065 z 19. októbra 2022 o jednotnom trhu s digitálnymi službami a o zmene smernice 2000/31/ES (akt o digitálnych službách)[footnoteRef:2], najmä jeho ustanovenia o ochrane maloletých na internete, posudzovaní a zmierňovaní systémových rizík spojených s nezákonným obsahom a škodlivým správaním na internete, odporúčacích systémoch a povinnostiach veľmi veľkých online platforiem a vyhľadávačov, [2:  	Ú. v. EÚ L 277, 27.10.2022, s. 1, ELI: http://data.europa.eu/eli/reg/2022/2065/oj.] 

–	so zreteľom na usmernenia Komisie v rámci aktu o digitálnych službách týkajúce sa ochrany maloletých zo 14. júla 2025[footnoteRef:3], [3:  	Ú. v. EÚ C, C/2025/5519, 10.10.2025, ELI: http://data.europa.eu/eli/C/2025/5519/oj. ] 

–	so zreteľom na spravodajské oznámenie Europolu z 12. novembra 2024 s názvom „Nábor mladých páchateľov do zločineckých sietí“,
–	so zreteľom na pracovný dokument UNICEF Innocenti – Globálneho úradu pre výskum a prognózy zo septembra 2024 s názvom „Zapojenie detí do organizovaného násilia: Nové trendy a medzery vo vedomostiach“,
–	so zreteľom na Stratégiu EÚ v oblasti práv dieťaťa a Stratégiu EÚ v oblasti drog,
–	so zreteľom na vypočutie Výboru pre občianske slobody, spravodlivosť a vnútorné veci, ktoré sa konalo 4. júna 2025 pod názvom „Radikalizácia na internete so zameraním na nábor detí do organizovanej trestnej činnosti a terorizmu“,
–	so zreteľom na svoje uznesenie z 20. januára 2026 o vražde Mehdiho Kessaciho: naliehavá potreba ambicióznych európskych opatrení proti obchodovaniu s drogami[footnoteRef:4], [4:  	Prijaté texty, P10_TA(2026)0007.] 

–	so zreteľom na smernicu Európskeho parlamentu a Rady (EÚ) 2016/800 z 11. mája 2016 o procesných zárukách pre deti, ktoré sú podozrivými alebo obvinenými osobami v trestnom konaní[footnoteRef:5], [5:  	Ú. v. EÚ L 132, 21.5.2016, s. 1, ELI: http://data.europa.eu/eli/dir/2016/800/oj.] 

–	so zreteľom na článok 136 ods. 2 rokovacieho poriadku,
A.	keďže organizované zločinecké a teroristické skupiny v rámci svojich operačných stratégií čoraz častejšie verbujú a vykorisťujú deti, a to aj s cieľom chrániť dospelých páchateľov pred odhalením a stíhaním a rozširovať nelegálne činnosti;
B.	keďže zo spravodajského oznámenia Europolu z novembra 2024 vyplýva, že maloletí, ktorých zverbovali zločinecké siete, zvyčajne nemajú priamy kontakt s vyšším vedením týchto organizácií a sú mobilizovaní prostredníctvom poskytovateľov zločineckých služieb; keďže pre obmedzené znalosti o štruktúre sietí a častú absenciu predchádzajúceho záznamu v registri trestov sú z týchto maloletých agenti s nízkym rizikom, ktorí v prípade zatknutia s menšou pravdepodobnosťou poskytnú orgánom presadzovania práva užitočné informácie;
C.	keďže nábor a vykorisťovanie detí organizovanými zločineckými a teroristickými skupinami porušuje základné práva detí vrátane ich dôstojnosti, čo má závažné dôsledky na ich bezpečnosť a budúcnosť; keďže zraniteľnosť detí voči náboru organizovanými zločineckými sieťami vyplýva z viacerých vzájomne sa prelínajúcich rizikových faktorov, medzi ktoré patrí chýbajúci pocit príslušnosti, negatívne skúsenosti z detstva a problémy s duševným zdravím, a tie sa zámerne zneužívajú; keďže účinná prevencia si vyžaduje komplexné opatrenia zamerané na tieto faktory;
D.	keďže nábor detí sa z pôvodne prevažne humanitárneho problému vyvinul na systémový faktor podporujúci organizovanú trestnú činnosť, stal sa súčasťou operačných modelov zločineckých sietí a predstavuje prekážku pre mier, bezpečnosť a rozvoj; keďže zločinecké skupiny, ktoré verbujú deti, ohrozujú bezpečnosť EÚ, podnecujú kriminalitu a udržiavajú kolobeh násilia a neistoty naprieč generáciami;
E.	keďže tieto praktiky sú podporované určitými druhmi technologického rozvoja, ktoré môžu normalizovať a podnecovať kriminálne správanie medzi deťmi;
F.	keďže v rámci mapovania Europolu z roku 2024 bolo identifikovaných 821 vysoko rizikových zločineckých sietí pôsobiacich v EÚ, ktoré generujú odhadované ročné príjmy vo výške 92 až 188 miliárd EUR, čo predstavuje približne 0,7 až 1,4 % HDP EÚ[footnoteRef:6]; keďže maloletí sú zapojení do viac ako 70 % nelegálnych trhových aktivít vrátane obchodovania s drogami, vydierania, internetových podvodov, prania špinavých peňazí, nelegálneho obchodovania so zbraňami a schém typu „násilie na objednávku“, pričom zločinecké siete vykorisťujú deti už od 12 rokov na úlohy, ako je predaj drog na ulici, preprava hotovosti a vyberanie drog z prepravných kontajnerov; [6:  	Správa Europolu zo 4. apríla 2024 s názvom „Dekódovanie najnebezpečnejších zločineckých sietí v EÚ“, aktualizovaná v máji 2026.] 

G.	keďže zločinecké organizácie sa systematicky zameriavajú na deti v mimoriadne zraniteľnej situácii, najmä na tie, ktoré čelia sociálno-ekonomickému vylúčeniu, predčasnému ukončeniu školskej dochádzky a rozpadu rodiny, alebo na deti v migračnej situácii, pričom zneužívajú ich ekonomickú neistotu, sociálnu marginalizáciu a nedostatočné povedomie o rizikách;
H.	keďže dievčatá a mladé ženy sú čoraz častejšie zapájané do organizovanej trestnej činnosti, hoci systémy trestného súdnictva ich často prehliadajú, pričom 22 % identifikovaných obetí obchodovania s ľuďmi v západnej a južnej Európe je nútených do páchania trestnej činnosti, predovšetkým do obchodovania s drogami;
I.	keďže nelegálny obchod so strelnými zbraňami a nezákonné používanie pyrotechniky prispeli k posunu od menších priestupkov smerom k závažnejším a násilnejším trestným činom, do ktorých sú zapojení maloletí, vrátane vydierania a zabíjania; keďže náborári zločineckých skupín môžu maloletým ponúkať značné finančné odmeny, ktoré sa pohybujú od niekoľko tisíc eur až po 20 000 EUR za zabitie;
J.	keďže zastrašovanie a nátlak súvisiace s drogami predstavujú hlavný spôsob, akým organizované zločinecké siete verbujú a vykorisťujú deti prostredníctvom zadlženia, groomingu a násilia; keďže cezhraničný dosah týchto sietí znamená, že tieto javy nie je možné primerane riešiť len prostredníctvom vnútroštátnych opatrení;
K.	vzhľadom na to, že rozširovanie trhov s drogami viedlo k alarmujúcemu nárastu zapájania maloletých, o čom svedčí prudký nárast využívania dôležitých logistických uzlov vrátane prístavov; keďže neexistencia jednotného výkladu súčasného vymedzenia pojmu organizovaná trestná činnosť vo všetkých členských štátoch EÚ sťažuje zber a porovnateľnosť údajov a keďže údaje o maloletých v organizovanej trestnej činnosti sú nedostatočné, často nedôveryhodné a takmer neporovnateľné v dôsledku rozdielov vo veku trestnej zodpovednosti a nedostatočného hlásenia;
L.	keďže nedostatočné investície do verejných služieb vrátane prevencie, vzdelávania a služieb v oblasti zdravotníctva sú hlavnými príčinami náboru detí organizovanými zločineckými skupinami;
M.	keďže nesúrodé reakcie inštitúcií a nedostatočná koordinácia medzi systémami ochrany detí, justičnými orgánmi, bezpečnostnými zložkami a orgánmi dohľadu nad digitálnym priestorom vytvárajú medzery, ktoré zneužívajú zločinecké skupiny; keďže Európsky parlament vo svojom uznesení o vražde Mehdiho Kessaciho v Marseille odsúdil systematický nábor mladých ľudí zločineckými gangmi a vyzval na posilnenie prevencie, ochrany a stíhania vrátane špecializovanej podpory pre maloletých, aby sa vyhli vykorisťovaniu a opäť sa začlenili do spoločnosti;
N.	keďže Europol v apríli 2025 zriadil operačnú pracovnú skupinu s názvom „GRIMM“ s cieľom koordinovať spoluprácu s technologickými spoločnosťami pri odhaľovaní pokusov o nábor detí prostredníctvom sociálnych médií a komunikačných platforiem, ktorú vedie Švédsko a ktorá združuje policajné zložky z Belgicka, Dánska, Fínska, Francúzska, Holandska, Nemecka a Nórska;
O.	keďže prístupy založené na dôkazoch, ako sú tie, ktoré boli vyvinuté v rámci projektu EÚ a UNODC STRIVE Juvenile, preukazujú účinnosť opatrení, ktoré kladú dôraz na prevenciu, sú medziodvetvové, zohľadňujú traumatické skúsenosti, rešpektujú rodové hľadisko a sú zamerané na dieťa;
1.	dôrazne odsudzuje nábor a vykorisťovanie detí organizovanými zločineckými a teroristickými skupinami vo všetkých formách, a to tak online, ako aj off-line;
2.	uznáva, že verbovanie detí predstavuje závažný zločin proti deťom a závažné porušenie ľudských práv; zdôrazňuje, že ide o neustále sa meniacu hrozbu pre vnútornú a vonkajšiu bezpečnosť Európskej únie, ktorá si vyžaduje komplexnú reakciu zameranú na ochranu, včasnú prevenciu, prístup k právam a kontinuitu vzdelávania, pričom sa zohľadňuje prepojenie systémov vnútornej bezpečnosti, spravodlivosti, sociálnych a vzdelávacích systémov, ako aj stratégií a opatrení zameraných na posilnenie rámca ochranného prostredia pre deti, a to tak off-line, ako aj online;
3.	pripomína, že dieťa je v prvom rade dieťa a malo by sa s ním aj tak zaobchádzať, a vyzýva členské štáty, aby zabezpečili, že najlepší záujem dieťaťa bude vždy na prvom mieste;
4.	vyzýva Komisiu a členské štáty, aby v rámci pripravovaného akčného plánu EÚ na ochranu detí pred trestnou činnosťou výslovne uznali za prioritnú oblasť prevenciu a opatrenia zamerané proti náboru detí organizovanými zločineckými a teroristickými skupinami; vyzýva, aby tento akčný plán obsahoval osobitný pilier prevencie s mechanizmami včasného varovania, do ktorých budú zapojené školy, sociálne služby a rodiny, a prístup zameraný na mládež, ktorý sa sústredí na rozvoj životných zručností prostredníctvom priameho zapojenia komunity;
5.	vyzýva Komisiu, aby sa otázkou náboru detí organizovanými zločineckými skupinami zaoberala aj v nadchádzajúcom legislatívnom návrhu týkajúcom sa modernizovaných pravidiel v oblasti organizovanej trestnej činnosti; vyzýva Komisiu, aby zvážila zaradiť do tohto návrhu konkrétne ustanovenia, napríklad ustanovenia o priťažujúcich okolnostiach v súvislosti s náborom detí; v tejto súvislosti opätovne vyzýva na vytvorenie nového spoločného vymedzenia pojmu „zločinecká organizácia“, v ktorom by sa zohľadňovalo aj používanie násilia, korupcie alebo zastrašovania zo strany zločineckých skupín;
6.	vyzýva Komisiu, aby čo najskôr predložila legislatívny návrh na revíziu smernice EÚ o pyrotechnike[footnoteRef:7] s cieľom riešiť problém používania pyrotechniky ako zbraní vrátane vykorisťovania zraniteľných mladých ľudí; vyzýva členské štáty, aby zintenzívnili spoluprácu s Europolom a Eurojustom, najmä v prístavoch, logistických centrách a mestských oblastiach s ohrozenými komunitami, a to prostredníctvom výmeny najlepších postupov a poskytovania odbornej prípravy zameranej na rozpoznávanie a hlásenie podozrivých činností, do ktorých sú zapojené deti; [7:  	Smernica Európskeho parlamentu a Rady 2013/29/EÚ z 12. júna 2013 o harmonizácii zákonov členských štátov týkajúcich sa sprístupňovania pyrotechnických výrobkov na trhu (Ú. v. EÚ L 178, 28.6.2013, s. 27, ELI: http://data.europa.eu/eli/dir/2013/29/oj).] 

7.	vyzýva Komisiu a členské štáty, aby uznali zastrašovanie súvisiace s drogami za bežný spôsob náboru do organizovanej trestnej činnosti; vyzýva členské štáty, aby zabezpečili, že národné stratégie zamerané na nábor detí budú výslovne zahŕňať medziinštitucionálne opatrenia proti zastrašovaniu súvisiacemu s drogami, pričom sa budú opierať o nové modely najlepších postupov;
8.	naliehavo vyzýva na prijatie prístupu, pri ktorom sa kladie dôraz na prevenciu, a na zavedenie integrovaných systémov ochrany, ktoré sú zamerané na dieťa, rešpektujú rodové hľadisko, zohľadňujú traumatické skúsenosti a sú medziodvetvové, pričom sa zameriavajú na včasnú identifikáciu ohrozených detí, komunitné intervencie a posilňovanie rodín a sociálnych služieb; zdôrazňuje pozitívnu úlohu športu, vzdelávacích združení a komunitných organizácií pri vytváraní bezpečného, zdravého a inkluzívneho prostredia;
9.	domnieva sa, že vzhľadom na cezhraničný charakter organizovanej trestnej činnosti sú čisto vnútroštátne opatrenia na ochranu obetí v prípade detí a mládeže nedostatočné; vyzýva na posilnenie spolupráce medzi sektormi bezpečnosti, spravodlivosti, ochrany detí, vzdelávania a zdravotníctva, ako aj na rozvoj verejno-súkromných partnerstiev s cieľom zabezpečiť integrované a medziodvetvové rámce ochranného prostredia pre deti, a to tak off-line, ako aj online;
10.	zdôrazňuje, že online rozmer náboru detí je v súčasnosti kľúčovou súčasťou operačných modelov organizovaných zločineckých a teroristických skupín, ktoré systematicky využívajú digitálne služby na vyhľadávanie, oslovovanie, grooming, manipuláciu detí a nátlak na deti; zdôrazňuje, že nábor detí organizovanými zločineckými sieťami prostredníctvom internetu vedie k významným medzerám v presadzovaní práva v dôsledku obmedzenej spolupráce zo strany platforiem; vyzýva Komisiu a členské štáty, aby zabezpečili dodržiavanie súčasných povinností platforiem;
11.	vyzýva Komisiu a členské štáty, aby zabezpečili dôsledné, jednotné uplatňovanie aktu o digitálnych službách, ktoré je zamerané na dodržiavanie práv dieťaťa, v súlade s usmerneniami Komisie o ochrane maloletých;
[bookmark: _Hlk231893097]12.	vyzýva Komisiu, aby zabezpečila dôsledné presadzovanie právnych predpisov EÚ pre digitálnu oblasť a v prípade potreby posilnila povinnosti platforiem prijímať opatrenia proti vykorisťovaniu a náboru detí, ako aj posilnila ochranu maloletých na internete prostredníctvom pripravovaného aktu o digitálnej spravodlivosti, čím sa odstránia medzery v regulácii v oblastiach, ako je bezpečnosť už pri návrhu, predvolené nastavenia primerané veku a cielené obchodné praktiky zamerané na deti, pričom sa zabezpečí, aby nové opatrenia zostali primerané, založené na dôkazoch a v súlade so širším regulačným rámcom pre digitálnu oblasť;
13.	zdôrazňuje rastúcu hrozbu, ktorú predstavuje model „zločin na objednávku“, vrátane modelu „násilie na objednávku“, prostredníctvom ktorých sú mladí ľudia online verbovaní na vykonávanie násilných úloh; víta operačnú pracovnú skupinu GRIMM zriadenú Europolom a vyzýva členské štáty, Europol a Eurojust, aby posilnili spoločné vyšetrovania zamerané na náborárov, podnecovateľov a osoby na vysokých pozíciách namiesto toho, aby sa represívne opatrenia obmedzovali len na maloletých, ktorí trestné činy páchajú;
14.	zdôrazňuje, že s deťmi zapojenými do trestnej činnosti v dôsledku náboru sa musí zaobchádzať v súlade s medzinárodnými normami; pripomína, že angažovanie sa v násilných skupinách je často motivované skôr postupným nátlakom a skupinovou dynamikou než ideologickou oddanosťou;
15.	zdôrazňuje, že sa vždy musia náležite zohľadniť individuálne okolnosti každého prípadu vrátane nátlaku alebo vykorisťovania, ako aj závažnosť spáchaného trestného činu, úroveň rizika, ktoré páchateľ predstavuje pre verejnú bezpečnosť, a platné právo EÚ a vnútroštátne právo;
16.	vyzýva na vytvorenie justičných systémov prispôsobených potrebám detí, rešpektujúcich rodové hľadisko a zohľadňujúcich traumatické skúsenosti, ako aj na vytvorenie prispôsobených medziodvetvových programov na opätovnú integráciu zohľadňujúcich traumatické skúsenosti vrátane prístupu k vzdelávaniu, podpore v oblasti duševného zdravia a psychosociálnej podpore, službám zameraným na zotavenie a rehabilitáciu, ochrany pred odvetnými opatreniami, a to aj pre rodiny, možností nájsť si dôstojné zamestnanie a opatrení na prevenciu stigmatizácie a opätovného náboru; pripomína, že podľa smernice (EÚ) 2016/800 by obmedzenie slobody dieťaťa, najmä zadržanie, malo byť ukladané iba ako krajné opatrenie a príslušné orgány členských štátov by mali v prípade možnosti uprednostňovať alternatívne opatrenia; konštatuje, že v niektorých členských štátoch sa restoratívna justícia ukázala ako účinná;
17.	naliehavo vyzýva členské štáty, aby zlepšili interoperabilný a medziodvetvový zber a výmenu údajov o nábore detí do organizovaných zločineckých a teroristických skupín vrátane členených a harmonizovaných údajov na úrovni EÚ s cieľom lepšie pochopiť trendy a rizikové faktory; zdôrazňuje, že akékoľvek zhromažďovanie, spracúvanie alebo výmena údajov týkajúcich sa detí musí byť v plnom súlade s pravidlami ochrany údajov a so zásadou nediskriminácie;
18.	podporuje rozširovanie úspešných iniciatív založených na dôkazoch, ako je projekt EÚ a UNODC STRIVE Juvenile a jeho strategický nástupca, iniciatíva EÚ a UNODC Protecting Futures, a to aj v nestabilných situáciách a situáciách ovplyvnených konfliktom;
19.	vyzýva na posilnenie medzinárodnej spolupráce s partnerskými krajinami s cieľom riešiť problém cezhraničných náborových sietí a zabrániť presunu kriminálneho vykorisťovania do zahraničia;
20.	zdôrazňuje, že v rámci takejto spolupráce je potrebné venovať osobitnú pozornosť deťom v situáciách zvýšenej zraniteľnosti vrátane detí bez sprievodu a detí migrantov a zabezpečiť prístup k bezpečným kanálom na nahlasovanie, k opatrovníctvu, právnej pomoci a k cezhraničným mechanizmom ochrany detí založeným na právach;
21.	zdôrazňuje, že je dôležité riešiť základné príčiny, medzi ktoré patrí chudoba, nerovnosť, vylúčenie, nedostatočné vzdelanie, vystavenie násiliu a nedostatočné investície do verejných služieb; vyzýva Komisiu a členské štáty, aby zvýšili finančnú podporu organizáciám občianskej spoločnosti, komunitným iniciatívam, športovým združeniam a vzdelávacím programom v oblastiach, ktoré sú najviac vystavené náboru do organizovanej trestnej činnosti, a ponúkli tak dôveryhodné alternatívy k zločineckej dráhe;
22.	je obzvlášť znepokojený tým, že organizované zločinecké siete sa neprimerane zameriavajú na dievčatá a mladé ženy a zneužívajú ich, a to aj prostredníctvom groomingu, obchodovania s ľuďmi a sexuálneho vykorisťovania; zdôrazňuje, že dievčatá čelia špecifickým prekážkam pri úniku z kriminálneho nátlaku a pri prístupe k spravodlivosti, zotaveniu a opätovnej integrácii, a vyzýva členské štáty, aby zabezpečili, že všetky preventívne, ochranné a podporné opatrenia budú zohľadňovať rodové hľadisko a budú sa konkrétne zameriavať na zraniteľnosť a potreby dievčat; v tejto súvislosti pripomína povinnosti stanovené v smernici o boji proti obchodovaniu s ľuďmi[footnoteRef:8]; [8:  	Smernica Európskeho parlamentu a Rady (EÚ) 2024/1712 z 13. júna 2024, ktorou sa mení smernica 2011/36/EÚ o prevencii obchodovania s ľuďmi a boji proti nemu a o ochrane obetí obchodovania (Ú. v. EÚ L, 2024/1712, 24.6.2024, ELI: http://data.europa.eu/eli/dir/2024/1712/oj).] 

23.	vyzýva Komisiu a členské štáty, aby v rámci príslušných programov EÚ vyčlenili dostatočné finančné prostriedky na prevenciu náboru detí organizovanými zločineckými a teroristickými skupinami a účinnú reakciu naň, a najmä na podporu siete horúcich liniek pre 116 000 nezvestných detí ako kľúčových partnerov viacerých inštitúcií pri identifikácii ohrozených detí;
24.	poveruje svoju predsedníčku, aby toto uznesenie postúpila Rade a Komisii, vládam a parlamentom členských štátov, Europolu a Úradu Organizácie Spojených národov pre drogy a kriminalitu.

